秋興一首
作者：蘇籀
朝代：宋

paragraphs: 進賢譁玉青雲侶，十二陽秋閟城府。
飛鳴衆裏何少多，根墢道旁誠李苦。
肅然注仰耋浮圖，珍重誰家木居士。
袖章陳列有倫敘，終更右移聊改步。
貝多小品老耽伽，高屋帽檐持論古。
丹青簡素寫真行，茗醞鮝腒頻草具。
俸清不足賑貧交，雨潦涉旬魚躍釜。
時書檄尾文昌臺，月曳敝裾槐棘府。
昔賢浩歌金馬門，或亦簞瓢松菊主。
空空自笑兩端竭，志願不應惟阿堵。
初平兄弟羝眠所，山下逍遥返民畝。
大道安知利與榮，唐彬何人高此舉。